Vinica

Vinica (historicky , ) je obec na Slovensku v okrese Veľký Krtíš. 

 Dejiny 
Obec leží v strede bývalej Hontianskej župy, medzi Balážskymi Ďarmotami a Šahami, pod kopcami Krupinskej planiny blízko Ipľu. Terajšiu obec tvoria bývalé osídlenia: Dolné Nekyje, Stredné Nekyje, Horné Nekyje, Kostolnica a Leklinec (zriedkavo aj Lekninec). Nekyje ako obec sú spomínané najskôr v roku 1135, keď sa objavila na zozname obcí listiny uhorského kráľa Bela II.

Nekyje patrili do roku 1923 medzi najväčšie osídlenia okolia. Hontianska župa mala v tom čase 21 miest, jedným z nich boli Nekyje. V období 1902 – 1923 bolo mesto Nekyje okresným sídlom.
V roku 1923 Hontianska župa zanikla a obec patrila do Zvolenskej župy. V rokoch 1949 až 1960 do okresu Šahy, od roku 1960 do okresu Lučenec a od 9. mája 1968 sa okresným sídlom stal Veľký Krtíš. 8. decembra 1905 sa zjednotili Dolné Nekyje, Stredné Nekyje, Horné Nekyje a Kostolnica do jednej obce Nekyje, avšak pomenovania Dolné a Horné Nekyje medzi obyvateľmi sa používa aj dnes.
Po vzniku Československej republiky názov obce je Nekyje nad Ipľom až do 8. augusta 1948, keď obecné zastupiteľstvo na čele s jeho predsedom Ľudovítom Ličkom 800-ročné pomenovanie obce zmenilo na Vinica. Od roku 1994 v zmysle zákona o používaní jazyka národnostných menšín je úradný názov obce Vinica – Ipolynyék. 

 Obyvateľstvo 
V roku 2021 bolo v obci sčítaných 1 794 obyvateľov, z toho malo 18% slovenskú, 79% maďarskú a 3% nezistenú národnosť.

Počet obyvateľov k 30. aprílu 2007 bol 1 890, z toho: Slováci 256 (13,54 %) obyvateľov, Maďari 1 633 (86,40 %) a 1 obyvateľ neuviedol národnosť.

 Kultúra a zaujímavosti 
 Pamiatky 
 Rímskokatolícky Kostol sv. Štefana kráľa, jednoloďová pôvodne renesančná stavba so segmentovým ukončením presbytéria a vežou tvoriacou súčasť jej hmoty, zo 16. storočia. Postavený je pravdepodobne na staršom základe. Kostol bol zásadne klasicisticky prestavaný v rokoch 1840 – 1845. Interiér je plochostropý, presbytérium je zaklenuté českou plackou. Hlavný oltár je klasicistická architektúra z polovice 19. storočia, ukončená trojuholníkovým štítom s tympanónom. Krstiteľnica je renesančná z druhej polovice 16. storočia. K zariadeniu kostola patrí aj rokokový relikviár so sochou Piety z polovice 18. storočia a olejomaľby Panny Márie a sv. Antona z rovnakého obdobia. Na empore je umiestnený jednomanuálový organ od značky Rieger z roku 1914. Fasády kostola sú členené pilastrami a oknami s polkruhovým záklenkom a profilovanými šambránami. Veža je členená lizénovým rámom a ukončená zvonovitou helmicou.

 Socha sv. Jána Nepomuckého, neskorobaroková práca z polovice 18. storočia.

 Klasicistická kaplnka z 18. storočia so sochou Piety. 

 Kúria rodiny Haydin, klasicistická jednopodlažná stavba na pôdoryse obdĺžnika s centrálnym dvojosovým portikom z prvej polovice 19. storočia. V súčasnosti je kúria v dezolátnom stave a chátra.

 Referencie 

 Iné projekty 

 Externé odkazy 

 Okres VK- história a pozoruhodnosti obce


Kategória:Obce okresu Veľký Krtíš